b'\n_START_ARTICLE_\nPuckas\n_START_SECTION_\nIstorija\n_START_PARAGRAPH_\nGyvenviet\xc4\x97 prekyviete ir uostu tapo ma\xc5\xbedaug VII a. Viduram\xc5\xbeiais miestas vadintas skirtingai: 1277 m. dokumente kaip Putzc, Pusecz (1277 m.), Puczse ir Putsk (1288 m.), Pucz (1289 m.). 1309 m. kaip dalis Pomerelijos atsid\xc5\xabr\xc4\x97 Kry\xc5\xbeiuo\xc4\x8di\xc5\xb3 ordino vald\xc5\xbeioje. 1348 m. Puckui buvo suteiktos miesto teis\xc4\x97s. Antrosios Torun\xc4\x97s taikos sutarties s\xc4\x85lygomis kartu su visa Karali\xc5\xa1k\xc4\x85ja Pr\xc5\xabsija atiteko Lenkijai._NEWLINE_Po 1772 m. ATR padalijim\xc5\xb3, miestas atiteko Pr\xc5\xabsijos karalystei. Po Pirmojo pasaulinio karo Versalio sutarties s\xc4\x85lygomis Puckas buvo perleistas Antrajai Lenkijos Respublikai. Karo pabaigoje, 1918 m., padedant pranc\xc5\xabzams ir britams, Pucke buvo \xc4\xafkurtas Lenkijos karinis laivynas, nors tai nes\xc4\x97kmingai bandyta padaryti keliais \xc5\xa1imtme\xc4\x8diais anks\xc4\x8diau. 1920 m. mieste at\xc5\xa1v\xc4\x99stas Lenkijos atgautas pri\xc4\x97jimas prie Baltijos j\xc5\xabros. Iki kol 3-ajame de\xc5\xa1imtmetyje buvo \xc4\xafkurtas Gdyn\xc4\x97s uostas, Puckas buvo vienintelis \xc5\xa1alies uostas ir pagrindin\xc4\x97 Lenkijos karinio laivyno baz\xc4\x97 iki Antrojo pasaulinio karo._NEWLINE_Nacistin\xc4\x97s Vokietijos okupacijos metais Pucke nuo 1941 iki 1944 m. veik\xc4\x97 \xc5\xa0tuthofo koncentracijos stovyklos skyrius. Po karo miestas atiteko Lenkijos Liaudies Respublikai.'